Drama by vergadering oor minimumloonArgieffoto: www.rabobank.com Die parlementêre portefeuljekomitee oor arbeid het Woensdag gesê hy is teleurgesteld in die gedrag van South African Federation of Trade Union (Saftu)-aktiviste wat probeer het om ŉ komiteevergadering, waar die wetsontwerp oor die nasionale minimumloon bespreek moes word, te ontwrig. Ongeveer 15 Saftu-leiers is Woensdag met geweld uit die vergadering verwyder nadat hulle begin betoog het. Die komitee is op die been gebring om die voorgestelde wysigings aan arbeidswette, asook wetgewing oor die nasionale minimumloon te bekragtig. Saftu sukkel al ŉ geruime tyd om ampsdraers te oortuig om Saftu toe te laat om voorleggings aan die komitee te maak en Woensdag het Wes-Kaapse leiers geweier om die vergadering te verlaat totdat ŉ brief van hul eise aan die portefeuljekomitee voorgelê is vir oorweging en ŉ besluit daaroor. Andre Adams, Saftu se provinsiale sekretaris in die Wes-Kaap, voer aan hul betoging was vreedsaam, maar hulle is steeds deur ŉ kragdadige veiligheidspan verwyder wat geen ag geslaan het op hul reg tot vreedsame protes nie. Adams beweer een van die vroulike Saftu-lede is deur veiligheidspersoneel “aangerand”. Sharome van Schalkwyk, voorsitter van die komitee, het gesê die voorval was betreurenswaardig en nie aanduidend van hoe Suid-Afrikaners opinieverskille moet oplos nie. “Die komitee sal nie ontspoor en afgelei word in ons poging om die omstandighede waarin baie van ons arm werkende Suid-Afrikaners hulle bevind te verbeter nie. Die prosesse rondom die nasionale minimumloon is steeds aan die gang en hierdie drastiese en chaotiese optrede is nie geregverdig nie,” het Van Schalkwyk gesê. “Die parlement is ŉ plek vir oortuiging en gesprekke en daarom het die komitee die benadering gevolg om na al die belanghebbendes te luister – selfs ná die sperdatum van sy prosesse rondom verbale voorleggings.” Van Schalkwyk het gesê die komitee aanvaar aktiviste se reg tot protes, maar daardie reg kan nie inbreuk maak op die werk van die parlement en die regte van ander mense nie. “Daar sal nog ŉ geleentheid wees vir gesprekke oor die wetsontwerp gedurende die prosesse van die Nasionale Raad van Provinsies en daarom moet lede toegelaat word om hul werk sonder hindernis te doen.”